Karsten Nonbo (V), 2011-02-03:
Jeg vil godt takke SF for at have taget debatten op, og jeg vil især takke for timingen af debatten, for det giver os en kærkommen lejlighed til at debattere ATK nu her, hvor ministeren inden længe får den her rapport, og hvor vi skal arbejde med den.
Jeg skal så spørge: Hvorfor vælge det fjerdebedste, som SF foreslår, når der er tre ting, der egentlig kunne være bedre?
De to har ministeren nævnt, nemlig serie-ATK og enkeltvis ATK, og jeg blev rigtig glad, da jeg hørte ministeren også periferisk nævne det allerbedste, nemlig en mobil ATK, frem for en, der står helt fast og bliver stående.
Jeg tror, at bor man på Sjælland, ved man, at der står en lige syd for Kalundborg.
Altså, der bliver næsten lavet busture hen til, hvor de står, så meget ved folk om, hvor de står, og derfor gør de ikke den store gavn, som de kunne gøre.
Så jeg synes, det er helt fint, at man laver dem mobile.
Forskellen er jo, at når de er mobile, kan man også indføre det, som justitsministeren taler om, en form for serie-ATK, for så kan man bare tage tre mobile ATK-standere og flytte dem hen på den samme vej samtidig.
Jeg er helt enig med justitsministeren i, at der ved stræknings-ATK er de problemer, som blev nævnt af justitsministeren, nemlig at man kan køre stærkt på nogle dele af strækningen og langsomt på andre dele af strækningen.
Det, jeg hellere vil, er, at man finder tophastigheden, som folk kører med på den strækning, for det er jo tophastigheden, der er farlig.
Det er tophastigheden, der mange gange giver ulykken, hvis det er hastigheden, der er skyld i ulykken.
Derfor er det vigtigt, at man får sat en ATK-stander lige der, hvor der er størst risiko, og derfor er det netop meget vigtigt, at det eventuelt bliver ved en skole, eller at det eventuelt bliver et andet sted, hvor risikoen er størst.
Der er også en anden fordel ved den mobile.
Når der er kørt længe nok på en strækning, hvor alle ved at der står en ATK-stander, hvis det er en fast, jamen så er der ikke nogen grund til at have den der mere, for nu kører folk pænt, og så kan man flytte den og sætte den et sted, hvor folk ikke kører pænt, indtil de får lært at køre pænt der.
Her tænker jeg navnlig på vejarbejdere.
Vi har meget vejarbejde, regeringen har lavet en flot vejudbygningsplan, og det giver meget vejarbejde, og derfor vil vi mange gange have problemet ved motorvejsudvidelser, hvor det går ud over vejarbejderne.
De kan dårligt færdes der, fordi folk kører og sms'er og snakker i mobiltelefon og har deres koncentration alle andre steder end dér, hvor vejskiltene står – et vejskilt kan være sat op fra i går og til i dag.
Det skærper altså meget opmærksomheden, når der står sådan nogle ATK-standere, og de hjælper vejarbejderne.
Vi havde desværre her inden jul en meget, meget ulykkelig ulykke langs et vejarbejde på motorvejen ved Ringsted, hvor en ung mand, Anders, simpelt hen fik kørt det ene ben af.
En anden medarbejder blev så psykisk skadet, at arbejdsgiveren, Søren K. Hansen, ikke forventer, at han kommer tilbage i arbejde.
Vi skal hjælpe vores vejarbejdere.
Det er os, der sender dem ud for at lave vores veje, og derfor er det vigtigt, at vi får nogle mobile ATK-standere der, hvor de kan gøre gavn, og hvorfra de kan fjernes, når de ikke gør gavn, frem for at vi har dem stående, som vi har i dag.
Jeg var meget glad for, at justitsministeren også nævnte det i sin tale.
Så vi kan ikke støtte forslaget, men vi kan godt støtte, dels at vi får lavet nogle hastighedsgrænser, der er fornuftige, således at folk ikke overtræder dem, dels at dem, der så overtræder de fornuftige hastighedsgrænser, til gengæld også skal bøde for det.